[{"text_idx": "#000003", "text": "Search this site English Listen"}, {"text_idx": "#000013", "text": "Rydym yn ffyddiog os gall menyw \u201cgweld esiampl dda, y gall hi fod llawn cystal ei hun\u201d. Gan mai menywod yw\u2019r grw\u0302p sydd wedi cael ei dangynrychioli fwyaf o fewn ein Gwasanaeth, un o\u2019n prif nodau yw creu gweithlu lle mae\u2019r holl fenywod yn cael eu cefnogi i gyflawni eu llawn botensial, a\u2019u gwerthfawrogi cymaint ag unrhywun arall o ran eu sgiliau, eu harbenigedd, eu hydwythedd, eu gwybodaeth a\u2019u cyfraniadau, fel rhan o #TimDeCymru."}, {"text_idx": "#000015", "text": "Cyn ymuno a\u0302 Gwasanaeth Ta\u0302n ac Achub De Cymru, do\u2019n i ddim yn siw\u0302r beth i\u2019w ddisgwyl, gan fod y mwyafrif o bobl yn gyffredinol yn meddwl fod y Gwasanaeth i ddynion yn unig. Ond, ers dechrau gweithio yn y Pencadlys, roedd hi\u2019n amlwg nad hyn oedd yr achos a bod menywod yn chwarae rhan bwysig yng ngweinyddiad dyddiol y Gwasanaeth."}, {"text_idx": "#000016", "text": "Wedi i mi adael yr ysgol, roeddwn i\u2019n gwybod fy mod i eisiau gweithio cyn gynted a\u0302 phosib, felly pan welais yr hysbyseb am Brentisiaeth o fewn GTADC, meddyliais y byddai\u2019n opsiwn perffaith. Nid yn unig ro\u2019n i\u2019n dysgu llawer o sgiliau newydd, ond roedd modd i mi ennill arian yr un pryd. Roedd y Brentisiaeth hon yn arbennig o apelgar i mi gan fod y Gwasanaeth yn sefydliad sector cyhoeddus sy\u2019n uchel ei barch, ac ro\u2019n i eisiau dysgu mwy am ei ro\u0302l o fewn y gymuned."}, {"text_idx": "#000017", "text": "Wedi i mi fod yn llwyddiannus yn y broses ddethol, dechreuais weithio o fewn yr Adran Gyfrifon lle dysgais bwrpas arian ma\u0302n, bancio ac anfonebu cwsmeriaid ac ati. Ers hynny, sicrheais ro\u0302l o fewn adran Gaffael y Gwasanaeth, lle dysgais am osod archebion ar ran y Gwasanaeth a thalu anfonebau i gyflenwyr, sydd wedi bod yn hynod bleserus."}, {"text_idx": "#000018", "text": "Yn ychwanegol i ddysgu am fy ro\u0302l, ces gyfle i ddysgu mwy am rolau eraill o fewn y Gwasanaeth, megis Ymladdwyr Ta\u0302n a staff Rheoli Ta\u0302n. Ces gyfle i gymryd rhan mewn diwrnod adeiladu ti\u0302m \u201cYmladdwr Ta\u0302n am Ddydd\u201d. Roedd hwn yn brofiad da oherwydd fe wnaethom roi cynnig ar abseilio, gwyliasom arddangosfa a oedd yn dangos y technegau a ddefnyddir wrth dynnu pobl sy\u2019n gaeth yn eu cerbydau, profwyd yr offer hydrolig a gwnaethpwyd cyfres o brofion yn y ganolfan Offer Anadlu (OA) gan gynnwys gwisgo\u2019r offer OA a rhoi cynnig ar y \u201ccaets cropian\u201d."}, {"text_idx": "#000019", "text": "Hefyd yn ystod fy nghyfnod anwytho, ces gyfle i eistedd mewn car wrth i griw ta\u0302n fy nhorri i a chydweithiwr i mi yn rhydd. Ymwelais a\u0302\u2019n hystafell Rheoli Ta\u0302n ym Mhont-y-clun hefyd, lle buom yn gwrando ar alwadau hyfforddi blaenorol."}, {"text_idx": "#000020", "text": "Roedd bob un o\u2019r profiadau hyn yn hwyl, ond hefyd, fe wnaethant agor fy llygaid i\u2019r tasgau y mae\u2019n rhaid i Ymladdwyr Ta\u0302n a staff Rheoli eu cyflawni\u2019n ddyddiol i warchod y gymuned, ac fe wnaeth hyn fy helpu i ddeall sut mae fy ro\u0302l i\u2019n chwarae rhan ym mhopeth a gyflawnir o fewn y Gwasanaeth."}, {"text_idx": "#000021", "text": "Mae Gwasanaeth Ta\u0302n ac Achub De Cymru yn sefydliad da iawn i weithio iddo ac mae\u2019r bobl wedi bod yn gyfeillgar a chroesawgar ers y diwrnod y dechreuais. Mae yna deimlad o ysbryd ti\u0302m ac mae pawb wastad yn barod i helpu. Am y rhesymau hyn, byddwn yn cymeradwyo y dylai unrhyw un sydd a\u0302 diddordeb mewn gyrfa o fewn y Gwasanaeth ei ddilyn, oherwydd o\u2019m mhrofiad personol innau, ceisio am y swydd hon oedd y penderfyniad gorau i mi ei wneud. Hefyd, hoffwn ddweud y dylai unrhyw fenyw sydd a\u0302 diddordeb mewn ymgeisio wneud hynny\u2019n bendant, a pheidio ag ildio i\u2019r stigma mai byd i ddynion yw\u2019r Gwasanaeth Ta\u0302n ac Achub."}, {"text_idx": "#000026", "text": "Roeddwn yn llwyddiannus yn y cyfweliad, ac roedd fy nhaith wedi cychwyn. Yn ystod fy amser yn y dderbynfa, roeddwn i\u2019n dod i ddeall pob is-adran o fewn y Gwasanaeth."}, {"text_idx": "#000027", "text": "Sylwais cyn hir fod y sefydliad yn hysbysebu prentisiaethau ar y fewnrwyd. Cyflwynais geisiadau ar gyfer yr holl swyddi gweinyddol a llwyddais i gael cyfweld ar gyfer tair allan o bedair ohonynt. \u2018Roeddwn wrth fy modd, un cam yn nes. Nodwyd pob cyfweliad, yn ogystal a\u0302 phob cynllun prentisiaeth y gwnes i gais amdano. Yn y cyfweliadau, llwyddais mewn un yn unig. Llwyddiannus yn y swydd Prentisiaeth Ddiogelwch Cymunedol sef y Brentisiaeth Ddiogelwch Cymunedol cyntaf OLL."}, {"text_idx": "#000028", "text": "Ar o\u0302l i mi gwblhau yr elfennau modiwlaidd a theori\u2019r Cynllun Prentisiaeth, mynegais ddiddordeb wedyn yn ro\u0302l y Cydgysylltydd Addysg. Byddai hon yn cyflenwi ar gyfer cyfnod mamolaeth dros dro am flwyddyn. Fe\u2019i gwelais fel cyfle datblygu. Llwyddais i gael y swydd hon a\u2019i chyflawni yn yr un ffordd ag y byddwn i\u2019n gwneud swydd barhaol. Gweithiais ar fy liwt fy hun gan arwain ar lawer o wahanol brosiectau a chynlluniau ymyrraeth tymor byr megis \u2018Sioe Deithiol Bernie\u2019. Mwynheais fy mhrofiad yn yr adran hon yn fawr ac roedd yn fy ngalluogi i ddatblygu perthynas gwaith gwell gyda Gorsafoedd, Partneriaid a Gwasanaethau Ta\u0302n ac Achub eraill."}, {"text_idx": "#000029", "text": "Roedd y swydd hon wedi fy mharatoi ar gyfer fy llwyddiant diweddaraf...."}, {"text_idx": "#000030", "text": "Ar o\u0302l i ddeiliad y swydd ddychwelyd, cyflwynais gais ar gyfer swydd Rheolwr y Cadetiaid Ta\u0302n. Roedd y broses yn gystadleuol iawn ac roedd y cyfweliad yn anoddach o lawer o ganlyniad i radd y ro\u0302l. Yn ffodus, roeddwn i wedi cael llawer o brofiad o gyfweld ar y lefel hon, ac yr oeddwn i\u2019n hynod o falch i glywed fy mod wedi llwyddo cael swydd Rheolwr Cadetiaid Ta\u0302n. Hwn oedd fy swydd barhaol gyntaf o fewn y sefydliad ac roeddwn wrth fy modd gyda ro\u0302l fy hun i\u2019w datblygu a\u2019i chyflawni."}, {"text_idx": "#000031", "text": "Flwyddyn a phum mis yn ddiweddarach rwy\u2019n mwynhau\u2019r amgylchedd gwaith sy\u2019n newid yn barhaus yn fawr. Rwyf wedi datblygu menter tymor byr mewn carchar yn cynnwys cymhwyster, trefnu digwyddiadau yn ogystal a\u0302 chynnal digwyddiad codi arian i Gadetiaid De Cymru yn ystod y cyfnod cyfyngiadau symud. Rwy\u2019n dal i ddatblygu fy hunanhyder, sgiliau cyfathrebu, cydberthnasau gwaith, sgiliau rhyngbersonol a sgiliau arwain."}, {"text_idx": "#000033", "text": "Fy enw i yw Chloe ac rwyf wedi bod yn gweithio i Wasanaeth Ta\u0302n ac Achub De Cymru (GTADC) am bron i 8 mlynedd. Mae fy nhad hefyd yn gweithio i Wasanaeth Ta\u0302n ac Achub De Cymru, felly ces fy nghodi gyda\u2019r Gwasanaeth ac mae\u2019n amgylchedd yr oeddwn wastad eisiau bod yn rhan ohono."}, {"text_idx": "#000034", "text": "Ro\u2019n i wastad eisiau bod yn Ymladdwr Ta\u0302n ond rwy\u2019n wan iawn fy stumog, felly roedd yn rhaid i mi gyfaddef fy methiant pan adewais y coleg a phan roedd hi\u2019n amser i gael gwaith. Dyna pryd canfyddais y gallwn weithio yn yr ystafell Reoli Ta\u0302n, yn dal i helpu pobl a dal yn rhan o ddigwyddiadau a oedd yn helpu a chefnogi\u2019r cyhoedd."}, {"text_idx": "#000035", "text": "Dysgais cymaint yn ystod yr 8 mlynedd ddiwethaf. Rwyf wedi cyflawni lefel 3 NVQ, wedi ennill cymhwyster Cymorth Cyntaf mewn Trawma, wedi cwblhau fy nghymhwyster Iechyd a Diogelwch ac wedi cyflawni nifer o gyrsiau rheoli sy\u2019n fy helpu yn fy ro\u0302l fel Rheolwr Criw."}, {"text_idx": "#000036", "text": "Ers dechrau yn yr Ystafell Reoli Ta\u0302n, cefais ddau o blant a ches fy nghefnogi yn ystod fy nghyfnodau mamolaeth gan y sefydliad, sydd ag ystod dda iawn o bolisi\u0308au mamolaeth, tadolaeth a pholisi\u0308au sy\u2019n addas i\u2019r teulu. Ymladdwr Ta\u0302n yw fy ngw\u0302r, felly mae ein gwaith shifft yn gwneud gofal plant yn fwy hylaw. Er gall shifftiau nos fod yn waith caled gyda phlant bach iawn, maen nhw\u2019n caniata\u0301u i fi fod gartref mwy yn ystod y dydd, sy\u2019n bwysig i ni fel teulu."}, {"text_idx": "#000037", "text": "Yn gweithio o fewn fy ro\u0302l gyfredol, rwyf wrth fy modd yn gwybod mod i\u2019n helpu\u2019r gymuned ac yn cefnogi Ymladdwyr Ta\u0302n rheng flaen i amddiffyn y cyhoedd. Mae e\u2019n gwneud i mi deimlo\u2019n falch iawn mod i\u2019n gweithio i Wasanaeth Ta\u0302n ac Achub De Cymru."}, {"text_idx": "#000039", "text": "Ers yn ifanc ro\u2019n i wastad eisiau bod yn Ymladdwr Ta\u0302n, ond o ganlyniad i lwybr gyrfa gwahanol, priodi a chael plant, ni wnes ei ddilyn tan yn hwyrach yn fy mywyd. Yn 37 oed, newidiodd fy mywyd a phenderfynais wneud cais i Wasanaeth Ta\u0302n ac Achub De Cymru ac roeddwn yn llwyddiannus i ymuno a\u0302\u2019r ti\u0302m fel Ymladdwr Ta\u0302n Gweithredol a leolwyd yng Ngorsaf Cas-gwent."}, {"text_idx": "#000040", "text": "Ces i\u2019r hyfforddiant yn eithaf heriol, ond gyda lefel ffitrwydd cymharol, roedd yn hynod o hwylus, yn dysgu sgiliau newydd o fewn strwythur disgybledig. Wedi ymuno a\u0302\u2019r Orsaf, ffurfiais gyswllt agos a\u0302 gweddill yr wylfa, yn mwynhau amrywiaeth gwahanol rannau o fywyd, gwaith ac arferion yr orsaf. Canfyddais fod llawer mwy na dim ond ateb galwadau argyfwng, sef y prif reswm pam yr ymunais. Mae\u2019r swydd a\u2019r boddhad personol yn dilyn achubiad llwyddiannus o da\u0302n, gwrthdrawiad traffig ar y ffyrdd neu ddigwyddiad arall wastad yno ac, fel criw, rydych chi wir yn teimlo eich bod wedi gwneud gwahaniaeth. Mae diogelwch cymunedol a gwaith ataliol yn ffurfio rhan fawr o fywyd yr orsaf ac rwy\u2019n canfod fy mod i\u2019n mwynhau hwn cymaint a\u0302 mynychu galwadau brys, ac er nad yw\u2019n llawn adrenalin, mae\u2019r boddhad o helpu pobl o bob math o alwedigaeth yno ar bob adeg."}, {"text_idx": "#000041", "text": "Wrth symud ymlaen, mae fy swydd fel Ymladdwr Ta\u0302n yn esblygu o hyd a bellach mae fy ngorsaf yn mynychu galwadau Ymateb Meddygol Cyntaf mewn cydweithrediad a\u0302\u2019r Gwasanaeth Ambiwlans fel rhan o arbrawf cenedlaethol. Rhoddodd hwn heriau newydd i mi a\u2019r Wylfa gyda chanlyniadau hynod wobrwyol."}, {"text_idx": "#000042", "text": "Mae\u2019n rhaid i mi ddweud fy mod yn mwynhau\u2019r swydd cymaint nawr a\u0302 phan yr ymunais gyntaf. Rwy\u2019n hoffi gweithio fel rhan o di\u0302m hynod agos o fewn ti\u0302m mwy Ta\u0302n ac Achub De Cymru."}, {"text_idx": "#000044", "text": "Helo, Karen ydw i ac fe ddes i\u2019n Ymladdwr Ta\u0302n 11 mlynedd yn o\u0302l a dyma un o\u2019r penderfyniadau gorau i mi ei wneud erioed. Yn flaenorol, bues i\u2019n gweithio i Gwmni Corfforaethol mawr ac er i mi fwynhau fy swydd, doedd e ddim yn fy modloni\u2019n llwyr. Roedd rhywbeth ar goll! Roeddwn i wastad eisiau bod yn Ymladdwr Ta\u0302n, ond doedd gen i ddim o\u2019r hyder i ymgeisio, ond nawr gallaf ddweud yn onest y dylwn fod wedi ei wneud ynghynt."}, {"text_idx": "#000045", "text": "Mae bod yn Ymladdwr Ta\u0302n y System Ddyletswydd Gyflawn (SDdG) lawer mwy na dim ond ymladd tanau. Mae fy swydd yn amrywio o ddydd i ddydd yn cynnwys torri pobl allan o geir, achub anifeiliaid, cynnal achubiadau dw\u0302r a chychod, addysgu plant ysgol ynghylch diogelwch ta\u0302n ac ymweld a\u0302 phobl a\u2019u cynghori sut i gadw\u2019n ddiogel yn eu cartrefi ac, wrth gwrs, ymladd tanau! Dyma ychydig yn unig o\u2019r rolau a gynhelir gennym."}, {"text_idx": "#000046", "text": "Mae e ynghylch gweithio\u2019n agos fel ti\u0302m a dyna beth a\u0302\u2019m hatynnodd i ddod yn Ymladdwr Ta\u0302n. Cyn hir, darganfyddais fod pawb ar yr wylfa\u2019n dod a\u0302 chryfderau eu hunain, felly pan fyddwn yn cydweithio, rydym yn tynnu\u2019r gorau o\u2019n gilydd. Gan mai fi yw\u2019r unig ferch ar fy ngwylfa, efallai nad fi yw\u2019r cryfaf yn gorfforol, ond rwy\u2019n gryfach mewn meysydd eraill a dwi\u2019n rhan o\u2019r ti\u0302m."}, {"text_idx": "#000047", "text": "Felly, os ydych chi\u2019n hoff o weithio mewn ti\u0302m, ac eisiau swydd sy\u2019n cynnig sialensiau dyddiol ac amrywiaeth, yn awyddus i ddysgu sgiliau newydd yn ogystal a\u0302 helpu plant ac oedolion yn y gymuned..... heriwch eich hunain a dewch yn Ymladdwr Ta\u0302n. Ni fyddwch yn edrych no\u0302l byth!"}, {"text_idx": "#000050", "text": "Fy enw i yw Jodie a dechreuais weithio i Wasanaeth Ta\u0302n ac Achub (GTADC) yn ddeunaw oed ac rwyf wedi bod yma am bron i bum mlynedd. Rwy\u2019n gweithio o fewn yr Adran TGCh fel Gweithredydd Desg Gwasanaethu TGCh. Fy ro\u0302l yw bod yn fan cyswllt cyntaf i unrhyw un o fewn y Gwasanaeth sydd angen adrodd problem TGCh a chynnig help gydag unrhyw gwestiynau. Dyma yw fy ro\u0302l wedi bod ers dechrau a\u0302\u2019r Gwasanaeth ac rwyf wir yn mwynhau fy ngwaith. Mae\u2019r swydd wedi caniata\u0301u i mi ddatblygu nifer o sgiliau ac rwyf wedi cwrdd a\u0302 phobl sydd wedi cael effaith bositif ar fy mywyd personol a\u2019m gyrfa."}, {"text_idx": "#000051", "text": "Ro\u2019n i\u2019n gyffrous i ddechrau gan nad oeddwn yn gwybod unrhyw beth am y Gwasanaeth Ta\u0302n. Ro\u2019n i\u2019 edrych ymlaen at bennod newydd mewn bywyd ar o\u0302l gadael ysgol a phenderfynu gweithio a pheidio parhau a\u0302\u2019m haddysg. Wyth mis i mewn i beth oedd yn wreiddiol yn gytundeb 6 mis, penderfynwyd bod angen i\u2019r ro\u0302l gael ei llenwi\u2019n barhaol, ac roedd hyn yn golygu cais a chyfweliad. Ro\u2019n i\u2019n teimlo cefnogaeth ac anogaeth lwyr yn ystod y cyfnod hwn gan fod cynifer o\u2019m cydweithwyr wedi so\u0302n wrtha i am ymgeisio ac wedi cynnig cyngor i mi. Diolch byth ro\u2019n i\u2019n llwyddiannus yn y broses ac enillais y swydd yn barhaol."}, {"text_idx": "#000052", "text": "Yn ystod fy amser yma, rwyf wedi gallu datblygu nifer o sgiliau i\u2019m helpu yn y dyfodol ac wedi ymestyn fy ngwybodaeth o TGCh a\u2019r byd gwaith yn gyffredinol. Rwyf wedi bod yn rhan o nifer o newidiadau a ddigwyddodd o fewn TGCh i\u2019r Gwasanaeth, gan fod pethau\u2019n newid yn barhaus ac rwyf wedi gallu dysgu ar bob adeg, hyd yn oed os nad wyf ynghlwm yn uniongyrchol. Mae bod yn rhan o di\u0302m mor fawr yn caniata\u0301u i chi gwrdd a\u0302 chymaint o bobl sydd a\u0302 chyfoeth o wybodaeth a phrofiad."}, {"text_idx": "#000053", "text": "Mae fy nghydweithwyr wedi bod yn gefnogol iawn yn ystod fy siwrne ac yn cynnig cyngor ac anogaeth i mi i ddatblygu\u2019n gyson. Mae gan y Gwasanaeth nifer o gyfleoedd i unrhyw un sydd naill ai eisiau datblygu o fewn yr adran lle maent neu hyd yn oed cymryd llwybr gwahanol."}, {"text_idx": "#000054", "text": "I mi, mae Gwasanaeth Ta\u0302n ac Achub De Cymru wedi bod yn le anhygoel i weithio, ac fel yr unig swydd rwyf wedi\u2019i chael, ni allwn fod wedi gofyn am le mwy twymgalon a chyfeillgar i weithio. Mae cymaint o gyfleoedd, p\u2019un ai swyddi swyddfa neu weithredol, ac mae help wastad wrth law os ydych chi\u2019n edrych i ddatblygu neu newid eich cwrs. Rwy\u2019n teimlo bod fy ro\u0302l yn wobrwyol tu hwnt, yn gwybod fy mod yn chwarae rhan wrth helpu eraill, p\u2019un ai\u2019n uniongyrchol neu\u2019n anuniongyrchol. Mae unrhyw ro\u0302l yma\u2019n helpu gwneud gwahaniaeth er lles."}, {"text_idx": "#000056", "text": "Fy enw i yw Michelle. Ymunais a\u0302 Gwasanaeth Ta\u0302n ac Achub De Cymru yn gyntaf yn 2010 fel myfyriwr israddedig yn yr Adran Gyllid a Chaffael, lle gweithiais am flwyddyn fel rhan o\u2019m cwrs Prifysgol. Yna ces i waith rhan-amser yn yr adran Gaffael wrth i mi gwblhau fy ngradd, a oedd yn fy helpu i roi ar waith yr hyn yr oeddwn yn ei dysgu yn y Brifysgol. Ar o\u0302l ychydig o amser i ffwrdd o\u2019r Gwasanaeth, ail-ymunais yn 2015 gyda\u2019r ti\u0302m Caffael unwaith eto ac nid wyf wedi edrych yn o\u0302l ers hynny!"}, {"text_idx": "#000057", "text": "Ers i mi ail-ymuno rwyf wedi gweithio mewn rolau amrywiol o fewn y ti\u0302m Caffael lle rydym yn prynu nwyddau a gwasanaethau amrywiol i\u2019w defnyddio gan GTADC. Mae rhan o hyn yn cynnwys gwneud tendrau ar ran y Gwasanaeth felly rwy\u2019n gweithio\u2019n agos gydag adrannau a chyflenwyr eraill i sicrhau bod yr hyn rydym yn ei brynu yn cwrdd ag anghenion y Gwasanaeth. Gall tendrau fod ar gyfer unrhyw beth sydd ei angen arnom gan gynnwys Cynnal a Chadw Adeiladau, Cyfarpar Ffitrwydd a Chyrsiau Hyfforddi felly mae\u2019r swydd bob amser yn amrywiol! Rwyf hefyd wedi cael cyfleoedd i symud ymlaen a gweithio mewn gwahanol dimau ers dychwelyd ac rwy\u2019n gweithio yn y Storfeydd ar hyn o bryd, lle rydym yn cadw ac yn dyrannu gwisgoedd, OAP ac offer gweithredol ymhlith pethau eraill i Orsafoedd ac adrannau eraill."}, {"text_idx": "#000058", "text": "Rwy\u2019n mwynhau gweithio i Wasanaeth Ta\u0302n ac Achub De Cymru gan fod pawb yn gyfeillgar, yn groesawgar ac yn barod bob amser i helpu gyda\u2019r gwaith! \u2018Rwy\u2019n mwynhau\u2019r amrywiaeth yn fawr ac mae pob dydd yn wahanol felly mae her newydd bob amser."}, {"text_idx": "#000059", "text": "Ymunais a\u0302\u2019r gwasanaeth ta\u0302n ym 1998 ar o\u0302l yr uno, ond cyn cyfuniad tair ystafell rheoli Caerdydd, Gwent a Morgannwg Ganol yn Llantrisant. Hyfforddais i fod yn athrawes ysgol uwchradd a chymerais y swydd dros dro i lenwi cyfnod mamolaeth wrth i mi barhau i chwilio am ro\u0302l ddysgu. Cyn gynted ag ymunais i, roeddwn wrth fy modd a\u0302\u2019r swydd ac ni wnes i feddwl am ddychwelyd i ddysgu."}, {"text_idx": "#000060", "text": "Rwyf wir wedi mwynhau fy ngyrfa hyd yn hyn \u2013 mae\u2019r cyflymder yn chwim a\u2019r gwaith mor amrywiol. Mae modd i chi gynllunio eich dydd a gall hwn newid ar amrantiad o ganlyniad i weithgarwch digwyddiadau a gofynion galwadau."}, {"text_idx": "#000061", "text": "Rwyf wedi gweithio mewn pedwar o wahanol safleoedd rheoli ers ymuno ym 1998 ac wedi gweithio ar bum system danfon wahanol gan ddau wahanol gyflenwr. Gweithiais ar y prosiect i gyflwyno Airwave, felly rwyf wedi defnyddio dau gynllun radio gwahanol gyda thrydydd ar y gorwel cyn bydd fy ngyrfa\u2019n dod i ben. Mae\u2019r systemau radio a danfon yn ganolog i waith rheoli, ac mae\u2019r amserlenni cynllunio, gweithredu a hyfforddi\u2019n heriol tu hwnt gan eu bod yn newid cymaint o ganlyniad i\u2019w cymhlethdod. Rwy\u2019n mwynhau\u2019r heriau datrys problemau a gyflwynwyd gan hyn a\u2019r cyfle i fod yn dysgu\u2019n barhaus. Mae datblygiadau technolegol a\u2019r ysgogiad i weithio\u2019n fwy effeithlon a chydweithredol wedi creu gyrfa ddiddorol. Wedi i un newid gael ei gyflwyno, rydym yn edrych at y datblygiad nesaf."}, {"text_idx": "#000062", "text": "Rwy\u2019n hoffi amrywiaeth ac mae cyflymder newid a\u2019r angen cyson i uwchraddio systemau wedi fy nghadw\u2019n brysur ac wedi rhoi cyfleoedd gwych i mi weithio ar brosiectau gwahanol. Cefais fy secondio i Lundain am 18 mis i weithio ar brosiect FiReControl ac fe ddysgodd hyn lawer i mi am brofi a chwilio am ffyrdd newydd o weithio a symleiddio prosesau. Wrth ddychwelyd i Dde Cymru, cyfranogais ym mhrosiect Airwave a gweithiais a\u0302 Llywodraeth Cymru a\u2019r Cyd-Grw\u0302p Gwasanaethau Brys yng Nghymru i gyflwyno DEIT \u2013 Trosglwyddiad Gwybodaeth Electronic Uniongyrchol, sydd bellach yn hysbys fel MAIT. Rwy\u2019n hynod falch o\u2019r gwaith a ymgymerwyd gan yr Adran Reoli wrth gadw rheoli yng Nghymru ar flaen y gad o ran technoleg ac rwy\u2019n credu ein bod yn geffylau blaen ymhlith adrannau rheoli\u2019r DU!"}, {"text_idx": "#000064", "text": "Mae\u2019r swydd hefyd wedi caniata\u0301u i mi barhau i hyfforddi a dysgu. Rwyf wedi astudio am ddiploma a thystysgrif mewn rheolaeth ta\u0302n ac mae fy nghymwysterau dysgu a\u2019m gradd wedi fy helpu i gynnal hyfforddiant, ysgrifennu adroddiadau a gwneud cyflwyniadau. Ar un adeg, fe wnes i hyd yn oed feddu ar gymhwyster hyfforddi codi a chario. Nid wyf yn gwybod beth fydd fy her nesaf. Rwyf wedi ysgrifennu bwrdd stori ar gyfer fideo a chymryd rhan mewn digwyddiadau fel sioe Llanelwedd, penwythnos y Gwasanaethau Brys a ffeiriau gyrfaoedd. Nid dim ond ar gyfer cymryd galwadau ac ateb y radio yn unig yw Rheoli \u2013 os ydych chi\u2019n hyderus ac yn barod i roi cynnig ar unrhyw beth, mae modd i chi gael gyrfa amrywiol iawn."}, {"text_idx": "#000065", "text": "Rwy\u2019n mwynhau\u2019r ethos ti\u0302m o weithio gyda\u2019n gilydd i ddatrys problemau a datrys digwyddiadau. Cymuned fechan yw\u2019r Gwasanaeth Ta\u0302n mewn gwirionedd, felly rydych chi\u2019n cwrdd a\u0302\u2019r un bobl drwy\u2019r amser o fewn y teulu ta\u0302n ac ar draws y gwasanaethau brys a llywodraethau lleol, ac mae modd i chi adeiladu perthnasau gwaith da sy\u2019n gweithio\u2019n well pan fyddwn o dan bwysau. Roedd Stormydd Dennis a Jorge\u2019n enghreifftiau diweddar lle\u2019r oedd y pwysau yn ddwys, ond daeth y gymuned frys ynghyd i gadw\u2019n cymunedau\u2019n ddiogel. Mae\u2019r bobl rwyf wedi cydweithio a\u0302 hwy oll wedi bod yn hynod gefnogol ac a\u0302 chanolbwynt i gyflawni\u2019r nod."}, {"text_idx": "#000066", "text": "Bu\u2019n fraint i mi weithio drwy rai o\u2019r digwyddiadau mwyaf proffil uchel fel y Cwpan Ryder, Uwch Gynhadledd NATO a\u2019r Gemau Olympaidd \u2013 adegau unwaith mewn gyrfa \u2013 ac nawr mae\u2019r pandemig Coronfeirws wedi cyflwyno heriau gwahanol. Storm Dennis oedd yr her fwyaf hyd yn hyn gan fod y distryw a swmp anferth y galwadau mor anodd. Wedi profi llifogydd ddwy waith fy hun, roedd fy nghalon yn gwaedu dros y galwyr gan wybod cymaint o waith fydd o\u2019u blaenau dros y misoedd sy\u2019n dod. Mae e wir wedi bod yn 22 flynedd ddi-stop mor belled gyda 18 arall i ddod."}]